Proiectul de lege privind modificarea Codului Muncii a fost elaborat de o echipă de experți coordonată de prof. Alexandru Athanasiu, fiind ulterior modificat și completat în baza observațiilor primite de la organizațiile sindicale.

**De ce era nevoie de acest proiect:**

Pentru că legislația actuală a muncii este o legislație voluntaristă, nelegitimă prin modul în care a fost adoptată și care contrazice normative europene și internaționale. Drepturile lucrătorilor sunt reprimate în prezent iar acest fapt va conduce în viitorul apropiat la disoluția coeziunii sociale.

Cele două legi principale care au dat contur relațiilor de muncă din România (Codul Muncii și Legea dialogului social) au fost promovate din interese partizane, pe formula ”interesului de astăzi”, fără să se țină cont de viitor și fără să se țină cont de interesele tuturor actorilor din piața muncii. România are nevoie de soluții legislative capabile să asigure un cadru normativ echilibrat în distribuirea drepturilor și obligațiilor partenerilor relației de muncă și utile în vederea implementării cu succes a politicilor privind ocuparea forței de muncă.

**Schimbări preconizate:**

Proiectul de lege privind modificarea și completarea Legii nr. 53/2003 – Codul muncii, propune următoarele modificări:

* Instituirea pentru angajator a obligației de a informa salariatul asupra modalităților de verificare a aptitudinilor profesionale și personale, precum și asupra obiectivelor de performanță individuală;
* Instituirea, în sarcina angajatorului, a obligației de a comunica în scris salariatului propunerile de modificare a contractului individual de muncă;
* Revizuirea reglementărilor privind aplicarea clauzei de neconcurență. Astfel, ca regulă, această clauză își va produce efectele pe parcursul executării contractului individual de muncă, părțile putând stabili aplicarea sa după încetarea contractului numai prin excepție și cu respectarea anumitor condiții;
* Revizuirea reglementărilor privind aplicarea clauzei de confidențialitate. Clauza de confidențialitate va produce efecte după încetarea contractului individual de muncă numai în situații excepționale, pentru o perioadă determinată de timp și în legătură cu anumite categorii de informații, stabilite prin contractul colectiv de muncă aplicabil sau prin regulamentul intern;
* Reglementarea în detaliu a obiectivelor de performanță. Astfel, obiectivele de performanță fac obiectul negocierii colective, putând fi stabilite pe categorii de salariați, prin contractul colectiv de muncă aplicabil sau regulamentul intern, după caz. Îndeplinirea obiectivelor de performanță constituie condiții de majorare a salariului sau de promovare în carieră. Neîndeplinirea lor nu poate constitui motiv de concediere pentru necorespundere profesională.
* Reglementarea clauzei de obiectiv de performanță;
* Reglementarea perioadei de probă ca modalitate de sine stătătoare de verificare a aptitudinilor profesionale și personale ale persoanei care solicită angajarea;
* Stabilirea unei durate mai reduse a perioadei de probă în cazul muncitorilor necalificați;
* Reglementarea unui nou caz de modificare unilaterală a contractului individual de muncă de către angajator. Așadar, angajatorul va putea modifica unilateral durata timpului de muncă, pe o perioadă ce nu poate depăși 3 luni cumulat într-un an calendaristic, pentru motive tehnice, tehnologice sau structurale.
* Abrogarea dispoziției potrivit căreia angajatorul poate dispune suspendarea contractului individual de muncă în cazul reducerii temporare a activității;
* Modificarea criteriilor în cazul concedierilor colective. Cu ocazia stabilirii ordinii de prioritate la concediere, nu vor putea fi utilizate criterii ce țin de îndeplinirea obiectivelor de performanță de către salariați. Concedierile colective sunt dispuse pentru motive ce nu țin de persoana salarialui. Astfel, nu se justifică stabilirea ordinii de prioritate la concediere în funcție de motive ce țin de persoana salariatului;
* Revizuirea termenului în care angajatorul are obligația de a reangaja salariații concediați prin concediere colectivă cu prioritate pe posturile reînființate;
* Mărirea perioadei maxime pentru care se pot încheia contractele pe durată determinată, de la 3 ani la 5 ani;
* Reglementarea condițiilor și a termenelor în care pot fi prelungite contractele pe durată determinată;
* Modificarea prevederilor privind munca prin agent de muncă temporară:
* reglementarea cazurilor în care un utilizator poate apela la agenți de muncă temporară;
* calitatea de agent de muncă temporară poate fi dobândită numai de societăți comerciale sau persoane fizice autorizate, acreditate de Ministerul Muncii, Familiei și Protecției Sociale;
* stabilirea regulii potrivit căreia contractul de muncă temporară se încheie pe durată nedeterminată;
* stabilirea regulii potrivit căreia salariul primit de salariatul temporar pentru fiecare misiune nu poate fi inferior celui pe care îl primește salariatul utilizatorului, care prestează aceeași muncă sau una similară cu cea a salariatului temporar.
* Reglementarea telemuncii;
* Modificarea prevederilor privind durata timpului de lucru și munca suplimentară:
* stabilirea domeniilor de activitate pentru care se pot stabili perioade de referință mai mari de 4 luni, dar care să nu depășească 6 luni;
* compensarea muncii suplimentare atât prin acordarea de ore libere plătite în următoarele 30 de zile calendaristice după efectuarea acesteia, cât și prin acordarea unui spor la salariu;
* reglementarea condițiilor în care angajatorul poate acorda zile libere plătite în perioadele de reducere a activității.
* Modificarea dispozițiilor privind salariul de bază minim brut pe țară garantat în plată, în sensul raportării cuantumului net al acestuia la cuantumul salariul mediu net la nivel național comunicat de Institutul Național de Statistică avut în vedere la fundamentarea bugetului de stat;
* Modificarea prevederilor ce privesc dialogul social:
* Acordarea posibilității de a adera la sindicatele constituite potrivit legii pensionarilor și șomerilor;
* Extinderea interdicției de concediere a reprezentanților aleși în organele de conducere ale sindicatelor, precum și a reprezentanților salariaților pentru motive ce țin de îndeplinirea mandatului pe care l-au primit de la salariații din unitate și pe o perioadă de 2 ani de la încetarea mandatului;
* Alocarea unui număr de 20 de ore pe lună reprezentanților aleși în organele de conducere ale sindicatelor, precum și reprezentanților salariaților în vederea îndeplinirii mandatului ce l-au primit de la salariați. Orele utilizate în vederea îndeplinirii acestui mandat sunt considerate timp efectiv lucrat, fiind remunerate corespunzător.
* Modificări ale jurisdicției muncii, în sensul:
* Introducerii distincției între conflicte de drepturi și conflicte de interese;
* Introducerii obligației instanței de a încerca stingerea conflictului de drepturi prin împăcarea părților;
* Introducerii prevederii potrivit căreia hotărârile prin care se soluționează fondul cauzei se pronunță în ziua în care au luat sfârșit dezbaterile;
* Stabilrii caracterului devolutiv al recursului.

Abrogarea din Legea nr. 62/2011 a dispozițiilor ce reglementează conflictele individuale de muncă, în scopul eliminării neconcordanțelor existente între prevederile acestei legi și Codul muncii.